Venus, Mars: Só koop mans en vroue jeans
JY LEES NOU Venus, Mars: Só koop mans en vroue jeans
Mans, vroue. Dis nie 'n nuwe tema nie – hy hou op praat en frons as hy kwaad is, jy wil dit uitpraat. Hy weier om aanwysings te vra as hy verdwaal, jy dam die naaste een by en hoor waar is wat (gelukkig is daar deesdae die GPS) … So kan ons aangaan.
Natuurlik wil ons graag glo mans en vroue is presies dieselfde (behalwe nou vir ons lywe). En ja, ons wil vir seker dieselfde betaling kry vir dieselfde werk. Dit is mos niks minder as reg nie. Die suffragettes onder leiding van Emmeline en Christabel Pankhurst het immers in die begin van die twintigste eeu in Engeland hard geveg dat vroue stemreg kry, wat uiteindelik in 1928 gebeur het.
Feit bly staan, Men are from Mars, Women are from Venus deur John Gray bly 'n gewilde selfhelpboek.
Onlangs is bevind daar is 'n paar prettige dinge wat mans en vroue van mekaar onderskei - lees hier. Met hoeveel van dié tong-in-die-kies-waarnemings stem jy saam?
1) Die koop van sjampoe
Mans Staan daar sjampoe op die bottel?
Vroue Handelsmerk, doeltreffendheid, bestanddele, reuk, ontwerp van die bottel, gewildheid, ander vroue (of skoonheidsredakteurs) se kommentaar, die hoeveelheid vloeistof in die houer en die kleur daarvan word onder meer in ag geneem voor aankope.
FOTO Instagram / Tresemme
2) Taspak vir die vakansie
Mans Begin vyf minute voor vertrek. Voilà!
Vroue Beplan 'n maand voor die tyd en maak hope lysies – vir hulself, die kinders. Is vooraf bekommerd oor wat alles vergeet gaan word. Beplan die inpak in fases. Probeer voor die tyd alles een keer reeds vir 'n toetslopie inpak. Maak lysies van alle "los goeters'' wat ook iewers moet inpas.
FOTO Unsplash / Angelina Litvin
3) Die aankoop van jeans
Mans Loop na die rak, neem een of twee jeans, pas dit aan, koop dit. Tydsduur vir die transaksie is sowat tien tot 15 minute.
Vroue Beplan om na een winkel te gaan. Pas 'n paar broeke aan wat goed pas, maar wonder of daar nie mooier broeke by ander winkels is nie. Besoek dan nog twee tot drie winkels en pas nog broeke aan. Keer terug na die oorspronklike winkel en koop die eerste broek. Tydsduur vir transaksie is drie tot vier uur.
FOTO Instagram / @Levis
Albert Einstein het gesê: "Vroue is altyd bekommerd oor die dinge wat mans vergeet, maar mans is altyd bekommerd oor die dinge wat vroue onthou."